Πρόκειται για ταλαντώσεις ηλεκτρικών και μαγνητικών πεδίων που διαδίδονται ως κύματα με την ταχύτητα του φωτός. Η ηλεκτρομαγνητική ακτινοβολία μας είναι γνωστή στο φυσικό και τεχνητό περιβάλλον με διάφορες μορφές. Η υπέρυθρη ακτινοβολία, το ορατό φως, η υπεριώδης ακτινοβολία, οι ακτίνες Χ αποτελούν μέρος του ηλεκτρομαγνητικού φάσματος όπως και οι συχνότητες της ραδιοφωνίας και της τηλεόρασης, τα μικροκύματα και τα ηλεκτρικά και μαγνητικά πεδία του ηλεκτρικού σιδηροδρόμου και των γραμμών μεταφοράς ρεύματος της ΔΕΗ. Όσον αφορά την ακτινοβολία της κινητής τηλεφωνίας, αποτελεί την ηλεκτρομαγνητική ακτινοβολία στην περιοχή συχνοτήτων 900 MHz και 1800 MHz. Από φυσικής άποψης, οι διάφορες αυτές ακτινοβολίες διαφέρουν κατά τη συχνότητα και την ενέργεια τους.
Με βάση τη συχνότητα η εκπεμπόμενη ακτινοβολία χωρίζεται σε “μη ιοντίζουσα” και “ιοντίζουσα”.
Η ιοντίζουσα ακτινοβολία χαρακτηρίζεται από πολύ υψηλές συχνότητες εκπομπής και έχει την ιδιότητα να προκαλεί ιοντισμό των ατόμων (δηλαδή να εκδιώξει ένα ηλεκτρόνιο από ένα άτομο). Για το λόγο αυτό η ιοντίζουσα ακτινοβολία μπορεί να προκαλέσει βλάβες σε κύτταρα, ιστούς και γενικότερα σε βιολογικούς οργανισμούς. Παραδείγματα ιοντίζουσας ακτινοβολίας είναι οι ακτίνες Χ και οι ακτίνες Γ που εκπέμπονται από ραδιενεργά υλικά. Αντιθέτως, η μη ιοντίζουσα ακτινοβολία δεν προκαλεί ιοντισμό των ατόμων. Παραδείγματα μη ιοντίζουσας ακτινοβολίας είναι το ορατό φως, η υπεριώδης ακτινοβολία, το υπέρυθρο φως, τα ραδιοκύματα και τα μικροκύματα. Οι εκπομπές από κεραίες ραδιοφωνίας, τηλεόρασης, κινητής τηλεφωνίας, δορυφορικών συστημάτων και ραντάρ δηλαδή το σύνολο της ηλεκτρομαγνητικής ακτινοβολίας ραδιοσυχνοτήτων αποτελεί μη ιοντίζουσα ακτινοβολία. Το σχήμα που ακολουθεί παρουσιάζει το ηλεκτρομαγνητικό φάσμα:
Σε σχέση με την ενέργεια που μεταφέρουν, τα ηλεκτρομαγνητικά κύματα μπορούν να περιγραφούν από τα ακόλουθα μεγέθη:
– Ένταση ηλεκτρικού πεδίου Ε (μονάδα μέτρησης: Βολτ ανά μέτρο – V/m)
– Ένταση μαγνητικού πεδίου Η (μονάδα μέτρησης: Αμπέρ ανά μέτρο – Α/m)
– Πυκνότητα Ροής Ισχύος S (μονάδα μέτρησης: Βαττ ανά τετραγωνικό μέτρο – W/m2)
Στην περιοχή των ραδιοσυχνοτήτων το βασικό μέγεθος που χαρακτηρίζει τα ηλεκτρομαγνητικά πεδία είναι η ένταση του ηλεκτρικού πεδίου η οποία και καταγράφεται στα πλαίσια του προγράμματος ΠΕΔΙΟΝ 24  .